Karamar Hukumar Lere Ta Kaddamar Da Raba Kyautar Litattafai Ga Dalibai | Gaskiya Ta Fi Kwabo
Home Ilimi Karamar Hukumar Lere Ta Kaddamar Da Raba Kyautar Litattafai Ga Dalibai
SHUGABAN Karamar Hukumar Lere da ke Jihar Kaduna Alhaji Abubakar Buba, ya kaddamar da shirin raba kyautar litattafan karatu da rubutu ga dukkan daliban Makarantun Firamare na yankin, a Makarantar Firamare ta kauyen Bundu Kahugu da ke yankin.
Da yake jawabi lokacin da yake kaddamar da shirin, shugaban Karamar Hukumar Alhaji Abubakar Buba ya bayyana cewa ya zabi ya kaddamar da raba wadannan litattafai ne, a makarantar da take kauye domin ya ganewa idonsa irin matsalolin da suke damun makarantun Firamare na kauyukan yankin domin magance su.
Ya ce cikin wadannan litattafai da za a rabawa daliban, baya ga litattafan rubutu, akwai litattafan koyon turanci da lissafi da kimiyya da takardun shedar rubuta sakamakon jarrabawa da kuma Satifiket na kammala Firamare.
‘’Daga yanzu a Karamar Hukumar kada wani uba ya kara bayar da kudi don a baiwa yaronsa Satifiket na kammala Makarantar Firamare. Domin takardun satifikef Tastimoniyal da muka kawo za ayi shekaru 5 basu kare ba a Karamar Hukumar. Don haka yanzu Tastimoniyal da satifiket na kammala makarantar firamare a Karamar Hukumar Lere ya zama kyauta’’.
Ya yi kira ga daliban suyi amfani da litattafan kamar yadda ya kamata. Domin an kawo su ne don inganta karatun Makarantun Firamare a Karamar Hukumar.
Har’ila yau ya yi kira ga iyaye su taimaka wajen kula da wadannan litattafai da za a rabawa ‘yayansu, kada su bari su rika yaga wadannan litattafai.
Haka kuma ya yi kira ga malamai su karantar da daliban Makarantun Firamaren, domin Karamar Hukumar ba zata lamunci wani malamai ya rika wasa da aikinsa ba.
Previous articleHarin Metele: Rayukan Dakaru 23 Sun Salwanta, 31 Sun Jikkata – Hukumar Sojin Kasa
Next articleGWAMNA EL-RUFAI YA MAKA JAMI’AR ABU DA KADPOLY GABAN KOTU